Werkende ouers en siek kinders: Wat om te doen - Jou Gesin | Solidariteit WêreldJou Gesin | Solidariteit Wêreld
Tuis › 2016-ontspanning › Werkende ouers en siek kinders: Wat om te doen
Die koue seisoen is terug en so ook werkende ouers se nagmerrie: Siek kinders.
Nie alleen beroof hulle pa's en veral ma's van slaap nie, maar hulle veroorsaak reuse probleme wanneer dit by dagsorg kom. Spertye lê voor, uitdagings by die werk floreer, tyd is uiters belangrik, en jy kan nouliks bekostig om tyd by die werk af te neem om vir jou siek kind (of kinders) te sorg.
'n Studie is verlede jaar vrygestel waaraan 1 000 VK-ouers deelgeneem het. Dit het gevind dat 'n enorme 3 miljoen werksdae per jaar verlore gaan weens ouers wat na hulle siek kinders moet kyk.
Daarbenewens het 67% van die ouers in die studie in die 12 maande wat die studie voorafgegaan het 'n dag afgeneem, en bykans twee-derdes (59%) het beduidende probleme gehad om op die laaste minuut reëlings vir kindersorg te tref.
Die probleem met siek kinders is, wel, dat hulle siek is. Hulle is deurtrek met kieme, bakterieë en virusse en kan nie naby ander kinders toegelaat word nie, veral nie heel klein goedjies met swak immuunstelsels nie. Dagsorgfasiliteite en kleuterskole handhaaf dus 'n beleid om nie siek kinders te neem nie want hulle sal heelwaarskynlik ander kinders infekteer.
Dit is dus nie so maklik as om bloot net 'n kind op te pas nie. Hulle moet versorg en afgesonder word.
Margery Rosen, bydraer tot Parents.com, stel voor dat jy jou eie "gemeenskappie" stig. Jy mag meer beskikbare konneksies hê as wat jy besef. Vra familielede of vriende met deeltydse werk of 'n buigbare skedule of julle 'n wedersydse reëling kan uitwerk wanneer ondersteuning benodig word.
"Gesels met ander mammas wanneer kinders by die skool gehaal word, by verjaarsdagpartytjies, sportgeleenthede, of die kerk oor die organisering van 'n ondersteuningsgroep. Kry almal natuurlik dan eers bymekaar om seker te maak julle is gemaklik met mekaar se ouerskapstyl om spesifieke versoeke en beskikbaarheid uit te stryk.
"Dis natuurlik nie maklik om vir 'n ouer te vra om na jou siek kind te kyk nie – en daarby die risiko te loop om haarself en haar eie gesin te infekteer nie – maar as sy al ooit in jou skoene gestaan het, sal sy waarskynlik gewillig wees om te help."
Dit sluit ook in om reëlings te tref met jou man, vrou of lewensmaat en miskien beurte te maak om die siek kind op te pas. As jou huwelikmaat die oggendskof kan doen maar in die middag 'n vergadering moet bywoon, kan 'n reëling getref word sodat jy nie die hele dag moet afneem nie. Tegnologie en veral telekommunikasie maak dit selfs beter indien een van julle van die huis af werk of eenvoudig 'n meer buigbare skedule het.
Rosen sê ouers moet tuis die nodige stappe neem om die verspreiding van siekte by iemand anders se huis te help voorkom. "Hou baie sneesdoekies en antibakteriese jel byderhand vir jou kinderoppasser; gebruik antiseptiese sproeimiddels vir kiembroeiplekke soos deurknoppe, krane, fone en afstandbeheerders. Moedig jou kind aan om in sy elmboog te nies en te hoes."
Dit is ook noodsaaklik om met jou baas reëlings te tref en dit betyds te doen. "Hoeveel hy of sy ook al begrip wil toon, kan kort kennisgewing van veranderings aan 'n werknemer se beskikbaarheid moeilik wees om te hanteer, veral in 'n klein firma.
"Jy moet openhartig wees oor die uitdagings wat jou in die gesig staar en jou verbintenis tot jou huis sowel as jou verantwoordelikhede by die werk beklemtoon. Maak seker jy kommunikeer ook duidelik met jou kollegas," sê Louise Symington-Mills, skrywer vir die Daily Telegraph.
Hieraan gekoppel is die kwessie van buigbaarheid. "Vind uit of jou firma jou enige buigbaarheid kan bied wat jou toelaat om van die huis af te werk as jou kind siek is, of om jou ure op sulke dae te verander, as 'n alternatief tot tyd af te neem. Maak seker jy het goed deurdink hoe jou voorstel in die praktyk sal werk en dat jy gepaste gerusstelling en bewyse kan voorsien," sê Symington-Mills.
Eweneens belangrik is om effektief "sywaarts en afwaarts" met jou kollegas te kommunikeer en 'n ondersteuningsplan te maak vir sleutelprojekte. "Oorweeg wat se ondersteuning van kollegas beskikbaar is en hoe jy werk kan delegeer as dit nodig is. As jy besig is om 'n belangrike projek te lei en skielik daarvan moet wegstap om 'n kwessie tuis te hanteer, het jy 'n genomineerde plaasvervanger in plek?"